[Video] Vlieënde teenstroperhond maak geskiedenisHolsthyzen en Arrow Arrow, ŉ tweejarige Duitse herdershond wat spesiaal opgelei is om stropery in Afrika te bekamp, is deur die Guinness World Records as die wêreld se eerste teenstroperhond wat vryval aangewys, ná sy eerste sprong by die Waterkloof-lugmagbasis in Pretoria. Hy het sy eerste sprong saam met sy hanteerder, Henry Holsthyzen, van die Paramount-groep se eenheid vir teenstropery en hondeskool, gedoen. “Arrow is spesiaal as ŉ jong hondjie hiervoor gekies vanweë sy temperament. Hy is eers opgelei om saam met Holsthyzen met ŉ tou van ŉ helikopter af te sak, voordat hy uiteindelik die vryval uitgevoer het,” het die Paramount-groep Maandag in ŉ verklaring gesê. “Sy inskrywing in die Guinness World Records volg op baie voorbereiding. Sy vryval-kennis is geskoei op ’n baie hegte verhouding met sy hanteerder. Sedert hy ŉ klein hondjie was, het hy en Holsthyzen saam geëet, slaap en gewerk om ŉ onskeidbare band te vorm wat nodig is om die stresvolle teenstropery-take uit te voer.” Holsthyzen en Arrow Holsthyzen het gesê met sy kennis van Arrow se geaardheid, het hy ŉ goeie idee gehad van wat om te verwag. “Hy is ’n natuurlike vryvaller en adrenalien junkie. Ek was banger as hy,” het Holsthyzen gesê. “Ek het uit die helikopter gespring en dit was net natuurlik vir hom om my te volg. Ek maak op hom staat en hy op my. Ek is bereid oorlog toe te gaan saam met hom, want ek vertrou hom. Vertroue skep die grondslag van ons verhouding.” Arrow is een van 200 honde wat spesiaal geteel en opgelei word by die Paramount-groep se eenheid vir teenstropery en hondeskool in Rustenburg. Die groep is die afgelope ses jaar saam met die Ichikowitz-familiestigting intensief betrokke by teenstropery-inisiatiewe. Volgens Eric Ichikowitz, hoof van die stigting, moet die honde soms in baie moeilike omstandighede en uitdagende omgewings, soos woude en bergagtige gebiede, werk. Met valskerms kan die honde en hul hanteerders dié gebiede makliker en stil betree.